Document ID: /fineweb-2-swissfilter-quality_10-filterrobots/filtered/01798.jsonl.gz/1734

Sit wenn bisch ide Cevi Dinhard debi und bi wellere Gruppe hesch dezueghört?
- Sit öppe 2008, det hani no zu de Gruppe Chnopf aghört, jetzt bini e Leiterin vo de coole Gruppe Anila :-)
Welli Ufgab hesch als AL?
- Ich bin vor Allem für d'Homepage zueständig und teile mis Amt als Schopfchefin zemme mit de Raschajka.
Welles isch dis Lieblingsesse überem Lagerfüür?
- Ganz klar Baumstriezel und Cevihörnli miteme gwüsse Mass ah Cevigwürz.
Was isch din beste Cevimoment gsi?
- Es WS-Lager im 2017, a de Event hani paar bsundrigi Erinnerige (mit teils viel Turbulente). Mer het neui Lüüt us andere Abteilige kennelerne därfe, es Chuchi-Team, wo ich gsi bin, isch grandios gsi, de Basar isch legendär gsi, mer het ide Nacht de ganzi Sternehimmel samt Milchstrass chönne gseh und de grösst Hype vo Allne isch sowieso es Sternbildmemory gsi, wo all Leiter dra am verzwiefle gsi sind.
Was gfallt dir a de Cevi?
- Dass mer mal es Handy chann ufd Siite legge und die schön Natur mit Fründe und coole Erlebnis chann gnüsse.
Ohni was würdisch du nöd i es Cevilager reise?
- E chlini Portion a Nervenahrig :-)
Was wird immer vergesse mitzneh imene Lager?
- Nöd immer aber oft vergiss ich d'Huusschueh mitzneh imene Huuslager und denn wirds schnell chalt.
Lieber Huus oder Zeltlager?
- Han beides gern aber es Huuslager isch scho immer es Highlight vom Jahr.
En Funfact über dich?
- Mir isch kei Verkleidig z'peinlich! Es isch scho vorcho,dass ich im Einhorn-Kostüm go poste bin.
Willsch sust no öppis loswerde?
- Ich danke allne Leiter/Leiterinne für ihren grosse und supertolle Isatz für eusi Abteilig. Nur zemme schaffemer Grosses.